KOMISIJOS REGLAMENTAS (EEB) Nr. 2436/77
1977 m. lapkričio 4 d.
iš dalies keičiantis Reglamentą (EEB) Nr. 1822/77, nustatantį išsamias pienui ir pieno produktams nustatyto bendros atsakomybės mokesčio rinkimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. gegužės 17 d. Tarybos reglamentą (EEB) Nr. 1079/77 dėl bendros atsakomybės mokesčio priemonių, išplečiančių pieno bei pieno produktų rinkas 1, ypač į jo 6 straipsnį,
kadangi 1977 m. rugpjūčio 5 d. Komisijos reglamentas (EEB) Nr. 1822/77, nustatantis išsamias pienui ir pieno produktams nustatyto bendros atsakomybėsmokesčio rinkimo taisykles2, yra skirtas užtikrinti kuo veiksmingesnės ir racionalesnės sistemos įgyvendinimą; kadangi dėl to, siekiant supaprastinti administravimą bei priežiūrą, reikėtų atsižvelgti į ypatingas aplinkybes, kurios pareikalautų labai daug laiko ir lėšų, palyginus su ta suma, kuri prisidėtų surinkus bendros atsakomybės mokestį;
kadangi, įvedus nuo 1977 m. rugsėjo 16 d. bendros atsakomybės mokestį, iškilo neįveikiami administraciniai sunkumai, susiję su mokesčių surinkimu Bendrijos regionuose, kur vienas gamintojas per dieną į pieninę vidutiniškai pristato mažiau kaip 10 kilogramų pieno; kadangi į tokius kiekius nereikėtų atsižvelgti renkant mokesčius;
kadangi Bendrijos regionai yra apibūdinti 1972 m. liepos 31 d. Tarybos direktyvos 72/280/EEB dėl pieno ir pieno produktų statistinių tyrimų, kuriuos turi atlikti valstybės narės3, su paskutiniais pakeitimais, padarytais Direktyva Nr. 73/358/EEB4, 4 straipsnio 3 dalies a punkte;
kadangi, siekiant išvengti neproporcingų administracinių krūvių, tie atvejai, kai pieninės surenka ribotus dienos pieno kiekius, skirtus gaminti ilgai brandinamus sūrius, turėtų būti traktuojami taip pat, kaip Reglamento (EEB) Nr. 1822/77 4 straipsnio 1 ir 2 dalyje numatyti atvejai;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1822/77 1 straipsnis papildomas šia dalimi:
"4. Be to, bendros atsakomybės mokesčio nereikia mokėti už pieną, kurį gamintojas pardavė pieno apdorojimo ir perdirbimo įmonei, esančiai regione, kuriame 1976 m. gamintojų minėtoms įmonėms pristatytas vidutinis dienos pieno kiekis neviršija 10 kilogramų.
Ankstesnės dalies nuostata taikoma Direktyvos Nr. 72/280/EEB 4 straipsnio 3 dalies a punkte apibūdintiems regionams.
Pirmoje pastraipoje nurodytą sąlygą atitinkantys regionai nustatomi Reglamento (EEB) Nr. 804/68 30 straipsnyje nurodyta tvarka."
2 straipsnis
Reglamento (EEB) Nr. 1822/77 4 straipsnis papildomas šia dalimi:
"1a. 1 dalyje minėtas leidimas taip pat suteikiamas įmonėms, gaminančioms sūrius, kurių brandinimo laikas ne mažiau kaip trys mėnesiai ir kurios pateikia įrodymus, kad 1976 m. iš gamintojų jos pirko vidutiniškai ne daugiau kaip 10 000 kilogramų karvės pieno per dieną, šių įmonių prašymu."
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1977 m. rugsėjo 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. lapkričio 4 d.